Keperluan perubatan, PPE tiba di Kuching
SHEILA ZAIDI KUCHING : Sebanyak 50 tan peralatan perlindungan
peribadi (PPE) dan keperluan perubatan untuk Sarawak dari Shanghai, China telah
selamat tiba di Lapangan Terbang Antarabangsa Kuching (LTAK) semalam. Menteri Pelancongan, Kebudayaan dan Kesenian
Datuk Abdul Karim Rahman Hamzah berkata, penerbangan yang digunakan adalah
terus dari China untuk memastikan barangan tersebut sampai dengan lebih cepat. “Kalau kita nak tunggu penerbangan biasa, ia akan
memakan masa yang panjang sedangkan kita sangat memerlukan barangan keperluan
ini. “Oleh sebab itu, Kerajaan Negeri mengambil
keputusan untuk mengaturkan pembelian dan penghantaran secara terus dari China
ke Sarawak,” katanya. Beliau berkata demikian ketika ditemui pemberita
semasa menyambut kedatangan pesawat yang membawa PPE serta keperluan perubatan
lain di LTAK petang semalam. Menurut Karim, barangan berkenaan adalah untuk
kegunaan petugas barisan hadapan di hospital lain di negeri ini dalam
mengendalikan kes Covid-19. “Kerajaan Negeri sedia maklum akan kekurangan
bekalan PPE dan juga peralatan perubatan di hospital-hospital dalam berdepan
dengan wabak ini. “Oleh yang demikian, Sarawak telah memperuntukkan
RM10 juta untuk pembelian PPE perubatan untuk membantu semua hospital kerajaan
di Sarawak,” ujarnya. Antara barangan yang tiba semalam ialah terdiri
daripada 50,000 gaun pelindung perubatan pakai buang, 50,000 pelindung muka
perubatan, 50,000 ‘medical protective goggle’, 50,000 penutup kasut perubatan,
50,000 topeng muka jenis N95 dan 500,000 topeng muka surgical. Tambah Karim, dengan adanya bekalan PPE ini,
beliau percaya barisan perubatan di Sarawak akan lebih yakin dan terlindung
dalam membendung wabak Covid-19 ini. Ditanya sama ada bekalan PPE ini mencukupi atau
tidak, Karim memberitahu bahawa ia bergantung kepada tren jangkitan di negeri
ini. “Berdasarkan pemerhatian saya, kita berada dalam
keadaan yang stabil yang mana graf trend jangkitan di Sarawak tidak menunjukkan
peningkatan yang drastik. “Saya percaya kita tidak akan menemui kluster
yang besar seperti kluster tabligh, gereja dan Itali kerana telah menjalankan
Perintah Kawalan Pergerakan (PKP),” katanya. Beliau kemudian menyeru rakyat Sarawak untuk
terus bekerjasama dengan kerajaan dalam memerangi wabak Covid-19 ini.

Hadir sama di LTAK, Menteri Muda Hal Ehwal Korporat
dan UKAS, Abdullah Saidol, dan Setiausaha Politik kepada Ketua Menteri, Micheal
Tiang.



 
See author's posts
